Logi Ólafsson og Bjarni Guðjónsson . Mynd www.kr.is . Eftir leik ÍA og FH í gærkvöldi skrifaði Bjarni Guðjónsson fyrirliði ÍA undir samning við KR til fjögurra ára og verður hann gjaldgengur með KR strax í næsta leik sem er gegn Fjölni á morgun . Bjarni leikur því fyrir tvö félög í sömu umferð Íslandsmótsins og líklega hefur það aldrei gerst fyrr . Á heimasíðu KR segir að Bjarni leiki í treyju nr. 18 . Bjarni er 29 ára gamall , fæddur og uppalin Akurnesingur og lék með öllum yngri flokkum ÍA og síðan meistaraflokki til ársins 1995 að hann hélt utan í atvinnumennsku og lék í Englandi , Belgíu og Þýskalandi . Hann kom aftur heim til ÍA árið 2006 og lék sinn síðasta leik fyrir ÍA í gær gegn FH . Gísli Gíslason stjórnarformaður rekstrarfélags Knattspyrnufélags ÍA segir að gengið verði endanlega frá samningi ÍA og KR í hádeginu í dag og að hlutur ÍA í þessu sé viðunandi . „ Það er hinsvegar kýrskýrt og klárt að okkar vilji var að halda Bjarna Guðjónssyni en það var aftur á móti greinilegt að vilji hans var annar og því þýðir ekkert að berja hausnum við steininn í þeim efnum , ” segir Gísli . Hann sagði ekkert í samningum um leikmenn frá KR til ÍA né heldur séu nein leikmannakaup fyrirhuguð . “ Við höfum unga stráka sem nú fá að spreyta sig og í næsta leik koma þeir Arnar og Bjarki báðir inn þannig að við erum að fá tvo fyrir einn . Þótt við höfum tapað þessum leik stórt í gær þá voru nokkrir jákvæðari punktar í leiknum en verið hefur . Við skoruðum þó tvö mörk , sem er nokkuð sem ekki hefur tekist lengi . Tveggja marka múrinn er þó í það minnsta rofinn , ” segir Gísli Gíslason . Lengst af var talið að Valur væri í myndinni hjá Bjarna en Gísli segir það hvaða félag yrði ofan á hefði ekkert komið inn á borð hjá ÍA . „ Vilji leikmannsins réð alfarið í þessum efnum , ” segir hann .